Hän on turvassa, kertoo ulkoministeriö Twitterissä.

Afganistanissa siepattuna ollut suomalaisnainen on vapautunut ja turvassa, kertoo ulkoministeriö Twitterissä. Ministeriön tviitissä mainitaan lisäksi, että naisen läheiset toivovat yksityisyyttä.

Nainen ehti työskennellä ruotsalaisessa kristillisessä Operation Mercy -hyväntekeväisyysjärjestössä Afganistanissa noin kolme kuukautta ennen sieppaustaan. Suomalaisnainen siepattiin Kabulissa toukokuun lopulla. Iskussa järjestön majapaikkaan kuoli saksalaisnainen ja naisten afganistanilainen vartija.

Naisesta julkaistiin vankeusaikana kaksi videota, joissa hän pyysi apua päästäkseen vapaaksi. Siepattu nainen myös sanoi, että jos hänen sieppaajansa eivät saa haluamaansa rahasummaa, " jotain hyvin pahaa tapahtuu " .

Nainen mainitsi videossa myös sieppaajansa nimeltä. Asiaa kommentoinut jihadismin tutkija Atte Kaleva arveli tuolloin haastattelussa, että kyseessä oli todennäköisesti tekaistu nimi, koska kyse ei ole tunnetusta järjestöstä kuten Isisistä.

Ulkoministeriö tiedottaa vapautumisesta lisää kello 12. Myös ulkoministeri Timo Soini (sin) pitää tiedotustilaisuuden aiheesta tänään Washingtonissa, Suomen suurlähetystössä kello 16 Suomen aikaa. Soini on parhaillaan työmatkalla Washingtonissa.